Der bliver solgt hash for over en milliard kroner om året på Christiania. Og det er ikke kun pusherne der har glæde af fortjenesten.

Programmet DR2 Undersøger afslører onsdag, hvordan helt almindelige christianitter kan få del i de kriminelle penge fra hashhandlen gennem en såkaldt "Aktionskasse".

Afsløringen kommer i programmet, der som det første tv-hold, har fået lov til at følge en pusher på arbejde i hash-handlergaden Pusher Street på Christiania.

Pusher: Det er en slags skat

Den toneangivende pusher fortæller i programmet DR2 Undersøger: Pusher Street, som bliver vist onsdag klokken 20.30 på DR2, hvordan det omkringliggende Christiania får del i den milliard kroner, der årligt anslås at blive handlet hash for i Danmarks mest kriminelle gade.

- Det er jo en slags skat eller brugsleje, eller hvad du nu vil sige, man så betaler til Christiania på den måde, ikke? siger pusheren, der deltager anonymt, under optagelserne til programmet.

Læs også : 16 mænd nægter organiseret hashsalg på Christiania

Overførslen af penge sker via donationer fra Pusher Street til en såkaldt "aktionskasse". Midlerne i kassen bliver ifølge pusheren brugt til alt fra daginstitutioner til vejarbejde og kloakering i fristaden.

- I og med at man ikke kan gøre det lovligt, så kan man gøre det på den måde, at man så ligesom siger, så en gang imellem, så skaffer man nogle penge til nogle projekter, siger han til DR2 Undersøger.

Stadens advokat: Ikke overraskende

Gennem tiden har skiftende talsmænd fra Christiania ellers afvist enhver økonomisk forbindelse til Pusher Street.

- Vi har meget klart vedtaget, at de penge, der bliver genereret i Pusher Street, aldrig må komme ind i Christianias fællesøkonomi, skrev christianit Nils Vest i Berlingske i juni 2012.

Læs også : Kæmpe hash-sag fylder de københavnske retssale til randen

Og selvom Christianias advokat, Knud Foldschack, udelukker overfor DR Nyheder, at der er kriminelle penge i fristadens fællesøkonomi, så ville han ikke være overrasket over, at der er foregår mere uformelle pengestrømme i fristaden.

- Det kommer ikke bag på mig, at man har et system, hvor folk på Christiania, måske endda andre folk også, kan henvende sig et eller andet sted til en kasse, siger han.

Minister bliver kaldt i samråd

På Christiansborg tager man nyheden om, at hash-pengene går til at dække Christianias udgifter, mindre roligt. Flere ordførere udtrykker overfor DR Nyheder, at de er rystede over afsløringen. Retsordfører i SF og formand for Retsudvalget Karina Lorentzen er en af dem.

- Vores lovgivning skal overholdes, og jeg kan på ingen måde acceptere, at det her sker. Det er meget overraskende for mig, siger hun til DR Nyheder.

Retsordfører i Dansk Folkeparti Peter Skaarup oplyser samtidig til DR Nyheder, at han nu vil kalde justitsminister Karen Hækkerup (S) i samråd om sagen.